2020. gada \_\_\_\_\_ Noteikumi Nr.

Rīgā (prot. Nr.   .§)

**Latvijas Zinātnes padomes nolikums**

Izdoti saskaņā ar

ar Valsts pārvaldes iekārtas likuma

16. panta pirmo daļu

**I. Vispārīgie jautājumi**

1. Latvijas Zinātnes padome (turpmāk – padome) ir izglītības un zinātnes ministra pārraudzībā esoša tiešās pārvaldes iestāde. Izglītības un zinātnes ministrs padomes pārraudzību īsteno ar Izglītības un zinātnes ministrijas starpniecību.

2. Padomes darbības mērķis ir īstenot valsts zinātnes un tehnoloģiju attīstības politiku, nodrošinot normatīvajos aktos deleģēto valsts, Eiropas Savienības struktūrfondu un citu ārvalstu finanšu instrumentu ieviešanu un to piešķirto līdzekļu administrēšanu, kā arī zinātniskās darbības vai zinātnisko projektu īstenošanas monitoringu un analītikā balstītu rīcībpolitikas lēmumu pieņemšanu un programmu ieviešanu.

**II. Padomes funkcijas, uzdevumi un kompetence**

3. Padome, atbilstoši Zinātniskās darbības likumā noteiktajai kompetencei, veic Zinātniskās darbības likumā un citos normatīvajos aktos noteiktās funkcijas, kā arī nodrošina:

3.1. no valsts budžeta finansēto zinātnisko pētījumu programmu ieviešanu, to rezultātu monitoringu, administratīvu un finansiālu uzraudzību, informācijas apkopošanu un pieejamību;

3.2. starptautiskās sadarbības projektu un Eiropas Savienības politikas iniciatīvu īstenošanu, kā arī starptautisko sadarbības programmu projektu vērtēšanu, administrēšanu un uzraudzību zinātnes un tehnoloģiju attīstības jomā;

3.3. informācijas sniegšanu un konsultācijas par valsts politikas īstenošanu zinātnes un tehnoloģiju attīstības jomā, kā arī valsts un Eiropas Savienības politiku un ārvalstu finanšu palīdzības instrumentu programmu, projektu un iniciatīvu īstenošanu un uzraudzību;

3.4. informācijas, publicitātes un atbalsta pasākumu veikšanu Eiropas Savienības ārējās sadarbības politikas instrumentiem zinātnes un tehnoloģiju attīstības politikas jomā;

3.5. Eiropas Savienības Pētniecības un inovāciju pamatprogrammas APVĀRSNIS 2020 (*HORIZON 2020*) un Eiropas Savienības Pētniecības un inovāciju pamatprogrammas “Apvārsnis Eiropa” (*Horizon Europe*)2021.–2027. gadam nacionālā kontaktpunkta funkciju īstenošanu;

3.6. Latvijas dalību no Līguma par Eiropas Savienības darbību 185. un 187. panta izrietošajās kopīgajās programmās un tehnoloģiju ierosmēs, tostarp arī Eiropas Savienības COST, ERA-NET un ERA-NET+ projektos;

3.7. Eiropas Savienības fondu darbības programmas “Izaugsme un nodarbinātība” 1.1.1. specifiskā atbalsta mērķa “Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā” 1.1.1.5. pasākuma “Atbalsts starptautiskās sadarbības projektiem pētniecībā un inovācijās” ietvaros īstenotā projekta Nr.1.1.1.5/17/I/001 “Atbalsts starptautiskās sadarbības projektu izstrādei un īstenošanai” un 1.1.1.2. pasākuma “Pēcdoktorantūras pētniecības atbalsts” ietvaros īstenotā projekta Nr.1.1.1.2/16/I/001 “Atbalsts pēcdoktorantūras pētniecības īstenošanai” vadību un īstenošanu, kuros padome ir projekta iesniedzējs un finansējuma saņēmējs;

3.8. Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda programmas “Pētniecība un izglītība” aktivitāti “Baltijas pētniecības programma”.

4. Lai īstenotu šo noteikumu 3.punktā noteiktās funkcijas un kompetences, padome veic šādus uzdevumus:

4.1. sagatavo priekšlikumus valsts zinātnes un tehnoloģiju attīstības politikas un tās prioritāšu izstrādei, zinātnes finansēšanai nepieciešamā valsts budžeta projekta izstrādei, kā arī izvērtē un sniedz priekšlikumus par zinātnisko darbību regulējošo normatīvo aktu sistēmā nepieciešamajiem grozījumiem;

4.2. nodrošina neatkarīgu zinātnes un tehnoloģiju rīcībpolitikas instrumentu, tostarp pētniecības un attīstības programmu ietekmes izvērtējumu;

4.3. normatīvajos aktos noteiktajā kārtībā veido, attīsta, īsteno, administrē un uzrauga zinātnisko pētījumu programmas un pētniecības projektus, tostarp arī: nodrošina zinātnisko pētījumu īstenošanai finansējumu piešķirto valsts budžeta līdzekļu ietvaros un pētījumu īstenošanai piešķirtā valsts budžeta izlietojuma pārbaudes;

4.4. nodrošina zinātnisko ekspertīzi publiskā un privātā sektora vajadzībām;

4.5. sniedz priekšlikumus nacionālās un Eiropas nozīmes zinātniskās infrastruktūras objektu noteikšanai, izveidošanai, uzturēšanai un racionālai izmantošanai, izstrādā nacionālo infrastruktūras ceļa karti;

4.6. nodrošina starptautiskās sadarbības projektu un Eiropas Savienības politikas iniciatīvu īstenošanu Latvijā zinātnes un tehnoloģiju attīstības politikas jomā;

4.7. nodrošina Eiropas Savienības kārtējās Ietvara programmas nacionālā kontaktpunkta funkciju īstenošanu;

4.8. nodrošina Eiropas Ekonomikas zonas un Norvēģijas finanšu instrumentu līdzfinansēto programmu un projektu apsaimniekošanu;

4.9. nodrošina starptautisko sadarbības programmu zinātnē un tehnoloģiju attīstībā projektu vērtēšanu, administrēšanu un uzraudzību, kā arī starptautisko pētījumu īstenošanu zinātnes un tehnoloģiju politikas jomā;

4.10. piesaista publisku finansējumu starptautisku iniciatīvu ietvaros, ieskaitot pētniecības un attīstības projektus zinātnisko institūciju kapacitātes stiprināšanai;

4.11. īsteno zinātnes stratēģisko komunikāciju, tostarp izplata informāciju par padomes īstenotajām programmām un projektiem, organizē un izsludina projektu konkursus;

4.12. administrē integrēto Latvijas zinātnes informācijas un komunikācijas tīmekļa vietni [www.researchlatvia.gov.lv](http://www.researchlatvia.gov.lv) un uztur tās saturu atbilstoši normatīvo aktu prasībām;

4.13. veic sistemātisku datu uzkrāšanu un apkopošanu padomei noteikto funkciju un kompetenču ietvaros;

4.14. nodrošina analītikā balstītu secinājumu, rekomendāciju, prognožu modeļu un iniciatīvu izstrādi, kas atbilstoši kompetencēm tiek izmanotas kā pamats zinātnes un tehnoloģiju attīstības politikas komunikācijai un rīcībpolitikas izstrādei un lēmumu pieņemšanai;

4.15. izvērtē un sistemātiski apkopo publiskā finansējuma ietvaros finansēto zinātnisko pētījumu rezultātus un nodrošina to publisku pieejamību;

4.16. veic pasākumus Eiropas zinātnieku ētikas hartā nostiprināto principu iedzīvināšanai sadarbībā ar Latvijas Zinātņu akadēmiju;

4.17. veic citus normatīvajos aktos noteiktos uzdevumus.

5. Lai nodrošinātu padomes funkciju, kompetenču un uzdevumu izpildi, padome sadarbojas ar Latvijas Investīciju un attīstības aģentūru un citām valsts pārvaldes iestādēm zinātnes, tehnoloģiju attīstības un inovāciju jomā, Eiropas Savienības institūciju un citu ārvalstu un starptautisko organizācijām, to struktūrvienībām un amatpersonām, kā arī ar citām juridiskajām un fiziskajām personām, piedalās starpvalstu sadarbības programmās un projektos, sadarbojas ar plašsaziņas līdzekļiem un sniedz tiem informāciju par padomes darbību un tās rezultātiem.

6. Padome funkcijas, kompetences un uzdevumus veic atbilstoši izglītības un zinātnes ministra apstiprinātajai padomes vidēja termiņa darbības un attīstības stratēģijai, kārtējā gada darbības plānam un kārtējā gada budžetam.

7. Padome īsteno Zinātniskās darbības likumā un citos normatīvajos aktos noteiktās tiesības, kā arī:

7.1. normatīvajos aktos noteiktajā kārtībā pieprasa un saņem no valsts un pašvaldību institūcijām, nevalstiskajām organizācijām, fiziskajām un juridiskajām personām un to apvienībām funkciju, kompetenču un uzdevumu izpildei nepieciešamo informāciju;

7.2. iekasē maksu par padomes sniegtajiem maksas pakalpojumiem;

7.3. pieņem ziedojumus un dāvinājumus, kurus izmanto ar saimniecisko darbību nesaistītu pētniecības projektu finansēšanai;

7.4. publicē informatīvos materiālus un sniedz plašsaziņas līdzekļos informāciju par padomes kompetencē esošajiem jautājumiem;

7.5. atbilstoši padomes funkcijām, kompetencei un uzdevumiem slēdz līgumus ar valsts un pašvaldību institūcijām, nevalstiskajām organizācijām, fiziskajām un juridiskajām personām un to apvienībām;

7.6.pieaicina ekspertus un slēdz ar viņiem līgumus, lai veiktu ar padomes darbību saistīto funkciju, kompetenču un uzdevumu izpildi;

7.7. normatīvajos aktos noteiktajā kārtībā rīkojas ar padomes valdījumā esošo mantu un finanšu līdzekļiem;

7.8. rīkojas kā centralizētā iepirkumu institūcija Publisko iepirkumu likuma izpratnē, veicot iepirkumus visiem Publisko iepirkumu likuma subjektiem;

7.9. organizē un vada seminārus un konferences, piedalās ārvalstu un starptautisko institūciju sadarbības projektos, programmās un pasākumos zinātnes un tehnoloģiju attīstības jomā.

**III. Padomes struktūra un pārvalde**

8. Padomi vada padomes direktors. Padomes direktors ir valsts civildienesta ierēdnis. Padomes direktors veic [Valsts pārvaldes iekārtas likumā](https://likumi.lv/ta/id/63545-valsts-parvaldes-iekartas-likums) noteiktās tiešās pārvaldes iestādes vadītāja funkcijas.

9. Padomes direktoru ieceļ amatā un atbrīvo no amata Zinātniskās darbības likumā noteiktajā kārtībā.

10. Padomes direktors nosaka padomes organizatorisko struktūru, funkciju un uzdevumu sadalījumu. Padomes direktoram var būt vietnieki un to kompetenci nosaka padomes direktors.

11. Padomes struktūrā ir padomes ekspertu komisijas, kuras izveido normatīvajos aktos par Latvijas Zinātnes padomes ekspertu tiesību piešķiršanu un ekspertu komisiju izveidi noteiktajā kārtībā.

12. Padome var veidot konsultatīvas zinātnieku padomes (turpmāk – konsultatīvā padome). Par darbu konsultatīvā padomē atlīdzību nesaņem.

13. Konsultatīvajai padomei ir padomes padomdevēja tiesības zinātnes un tehnoloģiju attīstības politikā. Konsultatīvā padome darbojas saskaņā ar izglītības un zinātnes ministra vai padomes apstiprinātu nolikumu.

14. Konsultatīvā padome sniedz priekšlikumus zinātnes un tehnoloģiju attīstības politikas plānošanai, veidošanai un īstenošanai, tostarp arī normatīvo aktu pilnveidei, un veicina saskaņotu, visai sabiedrībai un valsts interesēm atbilstošas zinātniskās darbības nodrošināšanu.

15. Konsultatīvās padomes darbu materiāltehniski nodrošina padome.

**IV. Padomes finansēšana**

16. Padomes finanšu līdzekļus veido:

16.1. valsts budžeta dotācija no vispārējiem ieņēmumiem;

16.2. pašu ieņēmumi, tai skaitā ieņēmumi no padomes sniegtajiem maksas pakalpojumiem;

16.3. ziedojumi un dāvinājumi;

16.4. ārvalstu finanšu palīdzība.

17. Gada beigās padomes kontos esošo līdzekļu atlikumu, kas radies no pašu ieņēmumiem, ārvalstu finanšu palīdzības līdzekļiem vai saņemtajiem transferta pārskaitījumiem no valsts pamatbudžeta ārvalstu finanšu palīdzības līdzekļiem, var izmantot nākamajā saimnieciskajā gadā atbilstoši piešķirtajiem asignējumiem.

**V. Padomes darbības tiesiskuma nodrošināšana un pārskatu sniegšana**

18. Padomes darbības tiesiskumu nodrošina padomes direktors. Padomes direktors ir atbildīgs par padomes iekšējās kontroles un pārvaldes lēmumu pārbaudes sistēmas izveidošanu un darbību.

19. Padomes direktora izdotos lēmumus var pārsūdzēt tiesā Zinātniskās darbības likumā noteiktajā kārtībā.

20. Padome ne retāk kā reizi gadā sagatavo un iesniedz Izglītības un zinātnes ministrijai pārskatu par tās funkciju, kompetenču un uzdevumu izpildi un padomei piešķirto valsts budžeta līdzekļu izlietojumu.

**VI. Noslēguma jautājumi**

21. Šo noteikumu 3.5., 3.6., 3.7. un 3.8. apakšpunkts stājas spēkā 2021. gada 1. jūlijā

22. Noteikumi stājas spēkā 2020.gada 1.jūlijā.

Ministru prezidents A. K. Kariņš

Izglītības un zinātnes ministre I. Šuplinska

Iesniedzējs:

Izglītības un zinātnes ministre I. Šuplinska

Vizē:

Valsts sekretāre L. Lejiņa

L.F.Dreimane 67047970

lana.dreimane@izm.gov.lv